Številka: 900 – 227/2011 - 4

Datum: 24. 10. 2011

 **Z A P I S N I K**

**7. seje Sveta Četrtne skupnosti Moste**, ki je bila 20. 10. 2011 ob 18.00 uri v sejni sobi na sedežu ČS Moste, Ob Ljubljanici 36 a, Ljubljana.

NAVZOČI ČLANI SVETA: dr. Branka BERCE BRATKO, Igor BOLE, Manica BORENOVIĆ,

 Stanislava Marija FERENČAK MARIN, Mira KLJUČANIN, Stanislav MARKOJA, Jure

 MATOH, Miha MOHORKO, Breda PŠAG, Danica SIMŠIČ, Radmila ŠEŠIČ, Andrej

 TORKAR, Jožica VIRANT, Mitja ZAPLATIL

OSTALI NAVZOČI: Darja Gogala in Vera Sinčič, obe SLS MU MOL

Opravičili: Jakob Lojk

Navzoče je pozdravila ga. Ferenčak Marin, predsednica Sveta ČS Moste. Izrekla je čestitke vsem članicam in članom, ki si imeli v času od šeste do sedme seje rojstni dan. Ugotovila je, da je seja sklepčna (od 17 članov je navzočih 14 članov). Predlog dnevnega reda je dala v razpravo. Ker je ni bilo, je predlagala glasovanje o predlogu

**dnevnega reda**

1. **Potrditev zapisnikov**
2. **Finančne zadeve** (sejnine, prerazporeditve, slavnostna seja, prireditve, drugo)
3. **Pobude krajanov in drugih:**

Ulica V. Pregarčeve-umiritev prometa in predlog za sestanek s Kolesarsko mrežo;

urejanje Ulice Goce Delčeva (enosmerni promet);

problematika (prometna in splošna) okolja Zaloške 110;

umirjanje prometa (grbine) na Toplarniški;

urejanje ploščadi Rojčeva 16-26;

protest zaradi nameravanega uničenja parka na Gašperšičevi;

prometni kaos okoli Slovana in Fakultete za šport na Kodeljevem;

drevo na pločniku Malejeve 9;

težji tovorni promet in onesnaževanje zaradi dejavnosti Papir servisa;

razsvetljava v Parku Kodeljevo;

dostop do interneta na Kodeljevem;

1. **Poročila o udeležbah, informacije in dokumenti v seznanitev, ČS Moste v medijih:**

usklajevalni sestanek o prioritetnih nalogah ČSM z OGDP MU MOL (področje prometa in okolja);

3. in 4. razgovor s podžupanom (g. Möderndorfer);

posvet predsednice Sveta ČSM s podpredsednicama in podpredsednikom;

posvet ekipe Sveta ČSM za prometno področje;

otvoritev »borze dela« v knjižnici N. Fužine, otvoritev Labirinta umetnosti;

informacije: ravnanje z osebnimi podatki, zmanjšanje sredstev za vzdrževanje zelenih površin, Ljubljansko železniško vozlišče, o prevzemu novih naprav fitnesa na prostem, o samopostrežnem sistemu izposoje koles »BicikeLJ«, klopce na končni postaji LPP 20, 22, parkirni prostor za invalide pri Lekarni Moste;

Fužiniada, Fužinetlon, drugo

1. **Predlogi, pobude, vprašanja članic in članov Sveta ČS Moste:**
* urejanje javnih površin, okolice Tržnice Moste,
* klančina na brvi čez Ljubljanico Brodarjev trg,
* razsvetljava v parku pri Gradu Fužine.

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov. Predsednica je ugotovila, da je bil

**DNEVNI RED 7. SEJE SVETA ČS MOSTE SPREJET.**

**AD 1 - Potrditev zapisnikov**

Predlog zapisnika 4. seje so člani dobili na dom skupaj z gradivom. O realizaciji sklepov je poročala ga. Gogala. Glede ostalih zapisnikov (seja kot EDS, kot čistilna akcija, dopisne seje) je predsednica predlagala, da se jih sprejme korespondenčno, saj bi sedaj to vzelo preveč časa. Navzoči so soglašali. Predlagan je bil

**SKLEP 1/7:**

**Potrdi in sprejme se zapisnik 4. seje Sveta ČS Moste. Ostale zapisnike se pripravi za korespondenčno potrditev in sprejem.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 1/7JE BIL SPREJET.**

**AD 2 - Finančne zadeve** (sejnine, prerazporeditve, slavnostna seja, prireditve, drugo)

Sejnine, prerazporeditve

Navodila, ki so jih prejeli koordinatorji na sedežih četrti, so bila članom poslana domov kot gradivo. Zraven je bila tudi razpredelnica-prikaz, če bi imeli vsi devet udeležb, v ta prikaz je vključena tudi lanska seja (prva oz. ustanovitvena seja po izvolitvi na lokalnih volitvah 2010). Domov bodo dobili obrazec za vpis osebnih računov in davčne podatke. Razprave ni bilo, zato je predlagala

**SKLEP 2/7:**

**Poročilo o udeležbi v 2010. in 2011. letu pripravi Darja Gogala iz list navzočih, ki so jih člani podpisovali na posameznih sejah. Ta pregled udeležb bo podlaga za izplačilo sejnin (predobremenitev do višine 6.242,00 €). Poročilo o udeležbah pregledata tudi predsednica Sveta in KMVVI ČS Moste.**

**Ostanek sredstev (v višini 600,00 €) se prerazporedi na druge stroške in odhodke, za kar se spet pooblasti ga. Gogala in predsednico ga. Ferenčak Marin. Potrebne podatke (TRR, davčne številke) zbere ga. Sinčič.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 2/7JE BIL SPREJET.**

Slavnostna seja, prireditve

**SKLEP 3/7:**

**Slavnostna seja (predvidoma 29. 11. 2011) bo potekala v razširjeni sestavi skupaj z aktivisti oz. sodelujočimi (PP Moste, predsedniki društev in podobnih skupin) ob napitku in prigrizku v gostilni.**

**Prireditev za otroke Velikanček in Pravljična tržnica bo potekala 08. 12. 2011 popoldne na ploščadi Preglov trg 15: predstava za otroke, obisk dedka Mraza in darilci za okoli 700 otrok – organizacijsko in finančno ta del prireditve ureja in zagotavlja ČS Moste v sodelovanju z društvi in ustanovami iz svojega okolja, predsednica v ta namen skliče ekipo za prireditve.**

**TE TOL se posreduje pisna zahvala za donacijo (1.500,00 €) s poročilom o izvedbi prireditve.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 3/7JE BIL SPREJET.**

**AD 3 - Pobude krajanov in drugih**

Ulica V. Pregarčeve-umiritev prometa in predlog za sestanek s Kolesarsko mrežo;

Pobudo so člani prejeli kot gradivo. Ima dva dela. Glede umirjanja, preglednosti ter parkiranja je reševanje deloma nakazano v 38. točki pri »PRIORITETNIH NALOGAH« (tj. gradivo današnje 4. točke), ampak je predsednica vseeno predlagala

**SKLEP 4/7:**

**Na Ulici V. Pregarčeve se predlaga uvedbo »cona 30 km/h« v vsej dolžini – od Pokopališke do Zakotnikove 1.**

**Ekipa za promet pod vodstvom podpredsednika Torkarja povabi Ljubljansko kolesarsko mrežo na pogovor in ogled kolesarske infrastrukture v okolju ČS Moste. O razgovoru se obvesti tudi ostale člane Sveta, če bi kdo želel biti navzoč.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 4/7JE BIL SPREJET.**

Urejanje Ulice Goce Delčeva (enosmerni promet)

Gradivo, kako je potekalo urejanje, so člani dobili skupaj z vabilom na dom. Stanovalci urejenega dela ulice so sodelovali, pritožb na urejenost niso podali. Sklepanje ni bilo potrebno.

Problematika (prometna in splošna) okolja Zaloške 110

Gradivo je bilo priloženo k vabilu. Predsednica je povedala, da že dolgo ni bilo na nobeno zadevo toliko telefonskih klicev in pritožb kot jih je bilo zaradi okolice Zaloške 110, to je okolice gostilne Portal. Pri urejanju smo pričakovali ogled na kraju samem vseh pristojnih, vendar tega ogleda oz. sestanka ni bilo. Če bi bil, bi se marsikaj lahko uredilo in pojasnilo na kraju samem brez hude krvi.

Predsednica je odprla razpravo o gradivu, ker je povedala, da nima ideje, kakšen sklep naj bi tu oblikovali. V razpravi so sodelovali vsi navzoči.

**SKLEP 5/7:**

**Inšpektoratu MOL in podžupanu MOL se ponovno posreduje stanje okoliščin z zaprosilom k takojšnjemu ukrepanju glede ustrezne prometne ureditve, ki bo strokovna in varna za pešce in kolesarje, glede posegov v brežino reke in glede preprečevanje parkiranja na površinah MOL ostalim občanom.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 5/7JE BIL SPREJET.**

Umirjanje prometa (grbine) na Toplarniški

Pobuda je bila priložena gradivu. Predlagan je bil

**SKLEP 6/7:**

**Svet ČS Moste predlaga omejevalce hitrosti (grbine) na Toplarniški ulici na dveh mestih (pri bifeju in pri bloku 3-5). Predlaga se tudi izgradnja pločnika v celotni dolžini Toplarniške (na desni strani).**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 6/7JE BIL SPREJET.**

Urejanje ploščadi Rojčeva 16-26

Pobuda je bila v gradivu. Mnenje navzočih je bilo, da je na ploščadi tudi otroško igrišče II. kategorije z zelenico, na kateri so drevesa, torej bi bilo logično, da MOL pri sanaciji ploščadi sodeluje. Predlagan je bil

**SKLEP 7/7:**

**Ker je na ploščadi Rojčeve 16-26 tudi otroško igrišče II. kategorije z zelenico, grmovjem in drevjem, je ČS Moste mnenja, da mora pri sanaciji (ploščad je tudi streha podzemnim garažam) oz. pri vzdrževalnih delih sodelovati in jih sofinancirati.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 7/7JE BIL SPREJET.**

Protest zaradi nameravanega uničenja parka na Gašperšičevi

Pobuda oz. protest je bil v gradivu. Na navedeni površini je bilo v razgrnjenih dokumentih SPN-IPN predstavljeno, da je površina parka namenjena za gradnjo sakralnega objekta. Cerkev pa površine ni mogla kupiti, bilo je predrago. Mediji so sporočali, da se bo na tem mestu gradil večji trgovski objekt. Člani Sveta so soglasno ugotovili, da dodatnih trgovskih kapacitet naselje ne potrebuje in da bi trgovski center pomenil še dodatno obremenitev (že tako preobremenjenega naselja) z mirujočim in tranzitnim prometom ter sprejeli naslednji

**SKLEP 8/7:**

**Preskrba prebivalstva Novih Fužin je ustrezna, celo odlična, tako da trgovskega objekta (Hofer, EvroSpin ali kakega tretjega) v tem naselju ni potrebno graditi.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 8/7JE BIL SPREJET.**

Prometni kaos okoli Slovana in Fakultete za šport na Kodeljevem

Zabeležko o razgovoru so vabljeni prejeli v gradivu. Menili so, da na niti eno pripombo ali vprašanje ČS ne more odgovoriti, ker ČS ni pravi naslovnik – recimo, s kakšno dejavnostjo se ukvarja DIF oz. Fakulteta za šport in zakaj so zunanjo kolesarnico odstranili. Predlagan je bil

**SKLEP 9/7:**

**Zabeležka razgovora se pošlje vsem, ki so v zabeležki omenjeni oz. se jih pripomba ali vprašanje dotika, naj na pripombe in vprašanja odgovorijo krajanu, posredujejo pa naj jih tudi na sedež ČS Moste.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 9/7JE BIL SPREJET.**

Drevo na pločniku Malejeve 9

Pobudo in zapis ogleda so vabljeni prejeli v gradivu. Ob robu pločnika je posajeno drevo (v zabeležki je pojasnjeno, zakaj), ki ne ovira pešcev. Navzoči so bili mnenja, da zaradi pločevine na štirih kolesih ne bi ruvali ali prestavljali dreves, še zlasti, ker ne rasejo na vozišču ali na sredi parkirnega prostora. Predlagan je bil

**SKLEP 10/7:**

**Drevo na Malejevi 9 je posajeno ob robu pločnika, ki je javna površina, namenjena pešcem in ne ovira njihovega gibanja.** **Parkiranje je omogočeno na obeh straneh enosmerne ulice. Drevo oz. drevesa v ulici nimajo samo okrasne funkcije, ampak so bila posajena predvsem zaradi zniževanja pregrevanja soseske (senca) in čistejšega zraka.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 10/7JE BIL SPREJET.**

Težji tovorni promet in onesnaževanje zaradi dejavnosti Papir servisa

Pobuda je bila v gradivu (zgolj informativne narave). Navzoči so bili mnenja, da sklepanje ni potrebno. Je pa župan pred kratkim povedal po radiu (kontaktna oddaja s poslušalci), da se bo novembra letos podpisala pogodba o preselitvi.

Razsvetljava v Parku Kodeljevo

Pobudo so vabljeni dobili v gradivu.

**SKLEP 11/7:**

**Pobudo se odstopi Zavodu Šport Ljubljana in OGDP MU MOL, da proučita možnost za postavitev dodatne javne razsvetljave v Parku Kodeljevo. Svet ČS Moste se v celoti strinja, da je dodatna razsvetljava v parku potrebna.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 11/7JE BIL SPREJET.**

Dostop do interneta na Kodeljevem

Pobuda je bila v gradivu. Problem stanovalcev Miklavčeve 50 (in nekaterih drugih ulic na Kodeljevem) je, da nimajo možnosti dostopa do širokopasovnega interneta. Člani Sveta, ki so s Kodeljevega, so to potrdili, da pa so ga oni rešili z nakupom INSTANT interneta pri enem od ponudnikov mobilne telefonije. Predlagan je bil

**SKLEP 12/7:**

**Občanki iz Miklavčeve 50 se svetuje rešitev, ki so jo člani Sveta predlagali v razpravi (nakup Instant interneta).**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 12/7JE BIL SPREJET.**

**AD 4 - Poročila o udeležbah, informacije in dokumenti v seznanitev, ČS Moste v medijih**

Usklajevalni sestanek o prioritetnih nalogah ČSM z OGDP MU MOL (področje prometa in okolja)

Usklajevalni sestanek je bil 17. 3. 2011. Na predlog “Prioritetne naloge” je ČS Moste septembra dobila odgovore. Predsednica je pojasnila: na gradivo za to točko je pri večini predlogov ročno vpisana tudi stopnja nujnosti, ki jo je vodstvo ČS že spomladi določilo; na to gradivo je vezala tudi četrto vrstico - posvet ekipe za promet, ker je že pričela s svojim delovanjem. Na prvem sestanku ekipe za promet so poudarili:

* člani ekipe kot tudi drugi člani Sveta sporočijo pisarni in podpredsedniku Torkarju, kaj bi bilo še potrebno uvrstiti med naloge, ki jih je potrebno hitro (ali pa v nekem doglednem času) urediti,
* posebno prednost in pogosto opozarjanje pristojnih je potrebno glede postavitve potopne zapore v pasaži Mercatorja na Brodarjevem trgu, glede zmanjšanja prometa in hitrosti na interventno-sprehajalni na tej isti poti od Mercatorja proti jugu (hitrostne ovire-grbine ali podobne šikane); če je potrebno se pritisk stopnjuje tudi s sklicem vseh na kraju samem: od župana pa do ravnateljic vrtcev in šol v tistem okolju; /Pripomba predsednice je bila: tudi Mercator bi lahko sofinanciral potopne ovire, saj so ogrožene tudi njegove stranke-kupci/,
* ureditev dovozne poti do OŠ Martina Krpana,
* pluženje središč parkirišč in pregled kategorizacije,
* spusti robnikov za invalide pri vseh prehodih za pešce na Kodeljevem na ulici Ob Ljubljanici, na Novih Fužinah na ulici Nove Fužine ravno tako pri vseh prehodih za pešce;
* pot v šolo na Grablovičevi-Povšetova /Pripomba predsednice je bila: v sodelovanju s ČS Center, šola je pri nas, otroci in nevarno križišče pa so v ČS Center – tu bi moral Center nositi zastavo, ne pa Moste/,
* odstranitev kontejnerja ob parkirišču na Brodarjevem trgu – javiti inšpekciji.

Predlagan je bil

**SKLEP 13/7:**

**Svet ČS Moste sprejema in potrjuje predloge ter ugotovitve, ki jih je obravnavala ekipa za promet pod vodstvom podpredsednika, g. Torkaraja. Vsi člani Sveta sporočajo pisarni ČS in podpredsedniku, kaj bi bilo še potrebno uvrstiti med prometne naloge, ki jih je potrebno hitro (ali pa v nekem doglednem času) urediti.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 13/7JE BIL SPREJET.**

3. in 4. razgovor s podžupanom (g. Möderndorfer)

Zabeležki obeh razgovorov so bili v gradivo dani informativno. Predsednica je pojasnila - pri 3. razgovoru je na 3. strani z roko dopisano, kje je vodstvo ČS Moste predlagalo radarje. Opozorila je, ker je Svet ČS Moste na seji (čistilna akcija) ugotovil, da odvoz zelenega odreza ni več možen brezplačno, da bo 2012 znova možen v okviru čistilnih akcij. Za ploščad Preglov trg 15, kjer je več prireditev ČS, pa je bil odgovor, da je odobrena vključitev v plan rednega čiščenja (doslej le interventno). Navzoči so menili, da sklepanje ni bilo potrebno.

Posvet predsednice Sveta ČSM s podpredsednicama in podpredsednikom

Zabeležka o posvetu je bila v gradivu informativno. Člani so jo vzeli na znanje, sklepanje ni bilo potrebno. Razprave pa tudi ni bilo.

Posvet ekipe Sveta ČSM za prometno področje

Ugotovitve so bile večinoma predstavljene že pri vrstici o “prioritetnih nalogah”. Iz ostalega gradiva je bilo razbrati, da je bil opravljen tudi ogled ploščadi PT 15. Potrebna je prometna ureditev, da na ploščadi ne bo možno parkiranje. G. Matoh je izrazil željo, da se ga vključi v ekipo za promet. Predlagan je bil

**SKLEP 14/7:**

**Podpredsednik Torkar skupaj z Gogala in Sinčič povabi OGDP MU MOL na skupen ogled na kraju samem ter predstavi način zaprtja (s količki) ploščadi na Preglovem trgu 15, na katero bo možen dovoz le za vozila čiščenja, odstranjevanja snega, potreb prireditev in interventnih vozil.**

**G. Matoha se vključi v delo ekipe za promet.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 14/7JE BIL SPREJET.**

Otvoritev »borze dela« v knjižnici N. Fužine, otvoritev Labirinta umetnosti

Dve lepi otvoritvi sta se nam zgodili, je povedala predsednica. V knjižnici je bila slavnostna govornica ga. Jožica Virant, podpredsednica Sveta ČS Moste, na Labirintu pa ga. S.M. Ferenčak Marin, predsednica Sveta. Pojasnila je, da sta bila namesto poročila o udeležbi v gradivo dana kar nagovora, saj sta bila neverjetno lepo sprejeta.

Informacije: ravnanje z osebnimi podatki, zmanjšanje sredstev za vzdrževanje zelenih površin, Ljubljansko železniško vozlišče, o prevzemu novih naprav fitnesa na prostem, o samopostrežnem sistemu izposoje koles »BicikeLJ«, klopce na končni postaji LPP 20, 22, parkirni prostor za invalide pri Lekarni Moste;

Pri informacijah je predsednica opomnila na RAVNANJE Z OSEBNIMI PODATKI. Pobude občanov ali pritožbe člani dobivajo na dom ali domačo @ pošto – so namenjena članom, ne družinskim članom in ne sodelavcem…, tako da je potrebno zelo paziti na te podatke.

OGDP je sporočil, da so sredstva za vzdrževanje zelenih površin zmanjšana.

Člani so na mizo dobili mnenje o **Ljubljanskem železniškem vozlišču**, ki sta ga pripravila člana, dr. Branka Berce Bratko in Igor Bole. Podrobnejše poročilo in pojasnila je navzočim podala podpredsednica Sveta, ga. dr. Branka Berce Bratko. Predlagan je bil

**SKLEP 15/7:**

**Svet ČS Moste sprejema in potrjuje mnenje in predloge v zvezi z LŽV.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 15/7JE BIL SPREJET.**

Prevzem novih fitnes naprav – načrtovalo se je druženje ob fitnesu na prostem (kot neke vrste otvoritev), pa verjetno sedaj ne bo možno, predvsem zaradi vremena. Ob dogodku bi radi še strokovno predstavitev uporabe naprav. Dogodek bi pripravili skupaj z balinarskim društvom. Z ustrezno pogodbo naj MOL zagotovi redno vzdrževanje, da se ne bo zgodilo tako kot s trim stezami – propadle so, ker jih ni nihče vzdrževal. Predlagan je bil

**SKLEP 16/7:**

**Predsednico in koordinatorki se pooblasti, da v skladu s finančnimi in drugimi možnostmi pripravi druženje ob fitnesu na prostem in strokovno predstavitev pravilne uporabe naprav. V kolikor bodo ugotovljene slabe možnosti, se dogodek organizira spomladi 2012.**

**Vodstvu MOL se predlaga, naj glede vzdrževanja zunanjih fitnes naprav sklene ustrezno pogodbo za redno obnavljanje in popravila ali zamenjavo dotrajanih naprav.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 16/7JE BIL SPREJET.**

**AD 5 - Predlogi, pobude, vprašanja članic in članov Sveta ČS Moste**

Urejanje javnih površin, okolice Tržnice Moste

Pobudo je bila priložena vabilu. Podal jo je član Sveta, g. Markoja. Poveže naj se z ga. Sinčičevo in dogovori vse potrebno.

Klančina na brvi čez Ljubljanico Brodarjev trg

Pobuda je bila priložena vabilu. Podala jo je članica Sveta, ga. Borenovičeva. Obravnavala jo je tudi ekipa za promet. Ekipa za promet je v sprejem predlagala

**SKLEP 17/7:**

**Klančini na obeh straneh brvi čez Ljubljanico na Brodarjevem trgu sta prestrmi, predvsem za invalide in matere z vozički, zato ju je potrebno izpeljati položneje – stranski spust brvi (na desno ali levo) na zelenico, na obeh straneh brvi je dovolj prostora.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 17/7JE BIL SPREJET.**

Razsvetljava v parku pri Gradu Fužine.

Pobudo je podala ga. Borenovičeva, članica Sveta. Priložena je bila vabilom na sejo v gradivu.

**SKLEP 18/7:**

**Lastniku grajskega parka se predlaga postavitev dveh luči ob makadamski poti, ki poteka skozi, da bo sprehajanje v temi možno, da bo varno in da se prepreči vandalizem v parku.**

Navzočih je bilo 14 članov, opredeljenih je bilo 14 članov, za predlagani dnevni red je glasovalo 14 članov.

**SKLEP 18/7JE BIL SPREJET.**

Seja je bila zaključena ob 22.00 uri.

Zapisala:

Darja Gogala, koordinatorka VI

 Stanislava Marija FERENČAK MARIN

 predsednica Sveta Četrtne skupnosti Moste

 Mestne občine Ljubljana